A4-0175/97

Ψήφισμα επί της πρότασης απόφασης του Συμβουλίου σχετικά με τη θέσπιση διαδικασίας πλαισίου για την εφαρμογή του άρθρου 366α της Τέταρτης Σύμβασης της Λομέ (CΟΜ(96)0069 - C4-0045/97 - 96/0050(AVC))

Το Ευρωπαϊκό Κοινοβούλιο,

- έχοντας υπόψη την πρόταση απόφαση του Συμβουλίου (CΟΜ(96)0069- 96/0050(AVC)) ((ΕΕ C 119 της 24.4.96, σελ. 7)),

- έχοντας κληθεί από το Συμβούλιο να γνωμοδοτήσει (C4-0045/97),

- έχοντας υπόψη το άρθρο 238 της Συνθήκης ΕΚ,

- έχοντας υπόψη το άρθρο 80, παράγραφος 3, του Κανονισμού του,

- έχοντας υπόψη την προσωρινή έκθεση της Επιτροπή Ανάπτυξης και Συνεργασίας και τις γνωμοδοτήσεις της Επιτροπής Εξωτερικών Υποθέσεων, Ασφάλειας και Αμυντικής Πολιτικής καθώς και της Επιτροπής Εξωτερικών Οικονομικών Σχέσεων (A4- 0175/97),

1. καλεί την Επιτροπή να λάβει υπόψη τις ακόλουθες συστάσεις:

(Σύσταση 1)

Εδάφιο 3α (νέο)

>Κείμενο μετά την ψηφοφορία στο ΕΚ>

έχοντας υπόψη την Παγκόσμια Διακήρυξη των Ηνωμένων Εθνών για τα Ανθρώπινα Δικαιώματα (1948), την Διεθνή Συνθήκη για τα Αστικά και Πολιτικά Δικαιώματα (1966), τη Διεθνή Συνθήκη για τα Οικονομικά, Κοινωνικά και Πολιτιστικά Δικαιώματα (1966), τη Δήλωση για την Κατάργηση των Διακρίσεων εις βάρος των Γυναικών (1967), τη Διακήρυξη για το Δικαίωμα στην Ανάπτυξη (1986), τη Σύμβαση για τα Δικαιώματα του Παιδιού (1989), και τη Διακήρυξη των Δικαιωμάτων των Ατόμων που ανήκουν σε εθνικές, θρησκευτικές ή γλωσσικές μειονότητες (1992),

(Σύσταση 2)

Άρθρο -1 (νέο)

>Κείμενο μετά την ψηφοφορία στο ΕΚ>

Άρθρο -1

Ο σεβασμός των ανθρώπινων δικαιωμάτων, των δημοκρατικών αρχών και του κράτους δικαίου αποτελούν «ουσιώδη στοιχεία» της αναπτυξιακής συνεργασίας μεταξύ της Ευρωπαϊκής Ένωσης και των χωρών ΑΚΕ.

(Σύσταση 3)

Άρθρο 1

>Αρχικό κείμενο>

Σε περίπτωση που το Συμβούλιο, με πρωτοβουλία της Επιτροπής ή ενός κράτους μέλους, συμπεραίνει ότι ένα κράτος ΑΚΕ παραβιάζει μια υποχρέωση που άπτεται ενός από τα θεμελιώδη στοιχεία τα οποία μνημονεύονται στο άρθρο 5 της Σύμβασης της Λομέ, απευθύνει, εκτός αν συντρέχει κάποιος ιδιαίτερος κατεπείγων λόγος, πρόσκληση στο οικείο κράτος ΑΚΕ για τη διεξαγωγή διαβουλεύσεων, δυνάμει του άρθρου 366 α, παράγραφος 1 της Σύμβασης. Το Συμβούλιο αποφασίζει με ειδική πλειοψηφία.

>Κείμενο μετά την ψηφοφορία στο ΕΚ>

Σε περίπτωση που το Συμβούλιο, με πρωτοβουλία της Επιτροπής, ενός κράτους μέλους ή του Ευρωπαϊκού Κοινοβουλίου, συμπεραίνει ότι ένα κράτος ΑΚΕ παραβιάζει μια υποχρέωση που άπτεται ενός από τα θεμελιώδη στοιχεία τα οποία μνημονεύονται στο άρθρο 1 της ανωτέρω απόφασης, απευθύνει, εκτός αν συντρέχει κάποιος ιδιαίτερος κατεπείγων λόγος, πρόσκληση στο ενδιαφερόμενο κράτος για τη διεξαγωγή διαβουλεύσεων, δυνάμει του άρθρου 366 α, παράγραφος 1 της Σύμβασης. Το Συμβούλιο αποφασίζει με ειδική πλειοψηφία, αφού λάβει τη σύμφωνη γνώμη του Ευρωπαϊκού Κοινοβουλίου.

(Σύσταση 4)

Άρθρο 2, παράγραφος 1

>Αρχικό κείμενο>

Εάν, μετά την πάροδο της προθεσμίας που προβλέπεται στο άρθρο 366α για τις υπόψη διαβουλεύσεις και παρά τις προσπάθειες που έχουν καταβληθεί, δεν έχει εξευρεθεί καμία λύση, ή και αμέσως σε περίπτωση κατεπείγοντος ή σε περίπτωση άρνηση συμμετοχής σε διαβουλεύσεις, το Συμβούλιο δύναται, κατ' εφαρμογή του άρθρου 366α της Σύμβασης, να αποφασίσει με ειδική πλειοψηφία, κατόπιν προτάσεως της Επιτροπής, τη λήψη των ενδεδειγμένων μέτρων.

>Κείμενο μετά την ψηφοφορία στο ΕΚ>

Εάν, μετά την πάροδο της προθεσμίας που προβλέπεται στο άρθρο 366α για τις υπόψη διαβουλεύσεις και παρά τις προσπάθειες που έχουν καταβληθεί, δεν έχει εξευρεθεί καμία λύση, ή και αμέσως σε περίπτωση κατεπείγοντος ή σε περίπτωση άρνηση συμμετοχής σε διαβουλεύσεις, το Συμβούλιο μετά από σύμφωνη γνώμη του Ευρωπαϊκού Κοινοβουλίου δύναται, κατ' εφαρμογή του άρθρου 366α της Σύμβασης, να αποφασίσει με ειδική πλειοψηφία, κατόπιν προτάσεως της Επιτροπής ή εφόσον το ζητήσει το Ευρωπαϊκό Κοινοβούλιο, τη λήψη των ενδεδειγμένων μέτρων.

(Σύσταση 5)

Άρθρο 3α (νέο)

>Κείμενο μετά την ψηφοφορία στο ΕΚ>

Άρθρο 3α

Η επανέναρξη της αναπτυξιακής συνεργασίας με τη χώρα που παρέβη υποχρέωση ως προς ουσιαστικό στοιχείο, αποφασίζεται μετά από εκτίμηση όσον αφορά την πρόοδο που επετεύχθη για τον σεβασμό των ανθρωπίνων δικαιωμάτων. Η Επιτροπή παρουσιάζει έκθεση αξιολόγησης στο Συμβούλιο και στο Ευρωπαϊκό Κοινοβούλιο και η επανάληψη της αναπτυξιακής συνεργασίας αποφασίζεται με ειδική πλειοψηφία από το Συμβούλιο μετά από σύμφωνη γνώμη του Ευρωπαϊκού Κοινοβουλίου.

2. αναθέτει στον Πρόεδρό του να κινήσει διαδικασία συνεννόησης με το Συμβούλιο.

3. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο.